CELEX: 32022D1327
Language: sl
Date: 2022-07-26 00:00:00
Title: Sklep Sveta (EU) 2022/1327 z dne 26. julija 2022 o pozivu Komisiji, naj predloži študijo o razmerah na notranjem trgu poštnih storitev v Uniji, zlasti v zvezi z uporabo Direktive 97/67/ES Evropskega parlamenta in Sveta, ter predlog, če bo to primerno glede na rezultate študije

29.7.2022   
               
               
                  SL
               
               
                  Uradni list Evropske unije
               
               
                  L 200/152
               
            
         SKLEP SVETA (EU) 2022/1327
         z dne 26. julija 2022
         o pozivu Komisiji, naj predloži študijo o razmerah na notranjem trgu poštnih storitev v Uniji, zlasti v zvezi z uporabo Direktive 97/67/ES Evropskega parlamenta in Sveta, ter predlog, če bo to primerno glede na rezultate študije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 241 Pogodbe,
         ob upoštevanju naslednjega:
         
                     (1)
                  
                  
                     Od leta 2008 se je število pisemskih pošiljk v Uniji vsako leto zmanjšalo za 4,9 %, s krčenjem gospodarstva zaradi pandemije COVID-19 pa se je ta trend še pospešil, saj je med letoma 2019 in 2020 upad količine pisemskih pošiljk znašal med 12 % in 26 %.
                  
               
                     (2)
                  
                  
                     Storitve dostave paketov v Uniji so se od leta 2008 letno povečale za približno 9 %, ta trend pa se je zaradi pandemije COVID-19 še pospešil.
                  
               
                     (3)
                  
                  
                     Stroški obveznosti univerzalne storitve, ki temeljijo na stroškovni lestvici, so se zaradi strmega upada trga pisemskih pošiljk povečali.
                  
               
                     (4)
                  
                  
                     Z razvojem e-trgovanja in digitalizacije so se na trgu poštnih storitev pojavili novi akterji, izdelki in storitve.
                  
               
                     (5)
                  
                  
                     Vsaka država članica zagotavlja univerzalne poštne storitve po vsej državi, potrebe uporabnikov teh storitev pa so se občutno spremenile.
                  
               
                     (6)
                  
                  
                     Koncept univerzalne storitve mora biti prožen in trajnosten ter odražati spreminjajoče se potrebe uporabnikov.
                  
               
                     (7)
                  
                  
                     Direktiva 97/67/ES Evropskega parlamenta in Sveta (1), je delno izpolnila svoje cilje. Vendar pa bi jo bilo morda treba revidirati, da bo prilagojena izzivom prihodnosti in da bo obravnavala zgoraj navedene izzive na trajnosten način.
                  
               
                     (8)
                  
                  
                     Podrobna analiza razmer na notranjem trgu poštnih storitev v Uniji bi potrdila potrebo po reviziji Direktive 97/67/ES, da bi ta odražala tehnološki razvoj in spremembe na tem trgu, prav tako pa bi omogočila sprejetje revidirane Direktive še v sedanjem evropskem zakonodajnem ciklu –
                  
               SPREJEL NASLEDNJI SKLEP:
         
            Člen 1
            Svet poziva Komisijo, naj predloži študijo o razmerah na notranjem trgu poštnih storitev v Uniji, še posebej v zvezi z uporabo Direktive 97/67/ES.
         
         
            Člen 2
            
               1.   Svet poziva Komisijo, naj, če bo to primerno glede na rezultate študije iz člena 1, predloži predlog ali ga obvesti o drugih ukrepih, ki bi jih bilo treba sprejeti na podlagi študije.
            
            
               2.   V skladu z običajno prakso Svet poziva Komisijo, naj zagotovi, da bo predlogu priložena ocena učinka.
            
         
         
            Člen 3
            Ta sklep začne veljati na dan objave v Uradnem listu Evropske unije.
         
         
            V Bruslju, 26. julija 2022
            
               
                  Za Svet
               
               
                  predsednik
               
               J. SÍKELA
            
         
         
            (1)  Direktiva 97/67/ES Evropskega parlamenta in Sveta z dne 15. decembra 1997 o skupnih pravilih za razvoj notranjega trga poštnih storitev v Skupnosti in za izboljšanje kakovosti storitve (UL L 15, 21.1.1998, str. 14).